জাহাঙ্গীর আলম চৌধুরী, ছাতক:: সুনামগঞ্জের ছাতকে বোরো ধান কাটা শুরু হয়েছে। ধান কাটাকে কেন্দ্র করে কিষান-কিষানীদের পদচারনায় মুখরিত হয়ে উঠেছে এখানের হাওরাঞ্চল ও গ্রামীন জনপথ। হাওর জুড়ে চলছে বোর ধান কাটার উৎসব। গত বছর এমন সময় বিষাদে তিক্ত ছিল হাওর পাড়ের মানুষ। অকাল বন্যার পানিতে থৈ-থৈ করছিল হাওরের পর হাওর। ফসলহারা মানুষের চোখের জল ও অবিরাম বৃষ্টিধারা একাকার হয়ে গিয়েছিল অকাল বন্যার পানি। চলতি মৌসুমে হাওর জুড়ে বইছে ঠিক বিপরীত দৃশ্য। কৃষক-কিষানীদের কর্ম ব্যস্থতায় এখন হাওরে-হাওরে বইছে বাংলার সেই চিরাচরিত রূপ। একদিকে বাম্পার ফলন অন্যদিকে ফসল হারানোর সম্ভাবনা অনেকটাই কমে যাওয়ায় কৃষকরা ধান কাটা, মাড়াই-ঝাড়াই ও ধান গোলায় তোলার কাজে এতটুকু সময় নষ্ট করতে নারাজ। দিবা-রাত্রি রোদ-বৃষ্টি উপেক্ষা করে কৃষক পরিবার হাওরে ত্রিপালের তাবু টানিয়ে বোরো ফসল ঘরে তোলার কাজে ব্যস্থ সময় কাটাচ্ছেন। হাওরে-হাওরে সোনালী ফসলের সমাহার যেন দিগন্ত ছুঁয়ে গেছে। টানা দু’বছর বোরো ফসল হারা কৃষকরা এখন আর পেছনে ফিরতে চায় না। তারা সময়ের আগেই ফসল ঘরে তুলতে ব্যস্থ হয়ে পড়েছেন। কাটা ধান খলায় এনে মাড়াই-ঝাড়াই শেষে ধান এবং গো-খাদ্য খড় শুকানোর কাজে সময় পার করছেন কৃষকরা। উপজেলার প্রত্যকটি হাওরে এখন বোরো ফসল কাটার ধুম পড়েছে।